google/wiki40b huggingface dataset:
אבו בכר שקאו

קורות חייו

אבו בכר שקאו נולד ככל הנראה בשנת 1975 בניז'ר, אם כי לטענתו נולד בכפר שקאו במדינת יובה שבניגריה. בן העם הקאינורי מצפון-מזרח ניגריה. גם גילו לא ברור, וישנה אפשרות שנולד בשנת 1969. הוא הצטרף לבוקו חראם, ארגון טרור שהוקם בשנת 2002 על ידי מוחמד יוסוף ומטרתו להילחם בחדירתה של התרבות המערבית לאזורים שבהם הוא פועל ולהקים מדינה אסלאמית המושתתת על חוקי השריעה. ביולי 2009 נהרג מנהיג הארגון מוחמד יוסוף במעצר משטרתי, ומאז מנהיג את הארגון אבו בכר שקאו, שהפך את בוקו חראם לקיצוני ואכזרי יותר.
עיתונאי שפגש את אבו בכר שקאו תיאר אותו כ"תאולוג בעל זיכרון צילומי, אדם מתבודד, חסר פחד, שמוכן להקריב הכל למען האמונה שלו". הארגון מעלה סרטונים רבים לרשת האינטרנט, שבהם מופיע אבו בכר שקאו בסגנון הסרטונים של אוסאמה בן לאדן, אשר בו הוא רואה דמות לחיקוי. בסרטונים מדבר שקאו על מלחמתו בנוצרים ועל רצונו להחיל את חוקי השריעה. ב-2009 טענו כוחות הביטחון הניגריים שהצליחו להרוג אותו במהלך העימותים שהיו להם עם החמושים של בוקו חראם, אך ביולי 2010 פרסם הארגון סרטון שבו נראה כי הוא עדיין חי, וככל הנראה הצליח לשרוד את הלחימה ורק נורה ברגלו.
אבו בכר שקאו אחראי למתקפות טרור רבות שבוצעו בניגריה על כפרים, בתי ספר, כנסיות של המיעוטים הנוצריים ותחנות משטרה, אשר בהן נהרגו אזרחים רבים. בשנת 2011 גרם הארגון למותם של 495 בני אדם. בוקו חראם אחראי למתקפת הטרור על מטה האומות המאוחדות באבוג'ה באוגוסט 2011, שבמהלכה נהרגו 24 בני אדם. בנובמבר 2013 רצחו חמושים מהארגון יותר מ-30 בני אדם שנסעו לחתונה בצפון-מזרח ניגריה. חודש לאחר מכן פוצצו חברי הארגון מכונית תופת שגרמה ל-70 הרוגים. ב-14 באפריל 2014 נחטפו למעלה ממאתיים תלמידות בית ספר בניגריה. לאחר כמה ימים פרסם ארגון בוקו חראם סרטון, שבו הודיע אבו בכר שקאו כי התלמידות בידיו והוא מתכוון למכור אותן לשפחות ולחתן אותן עם חברי ארגונו. בהמשך פרסם סרטון נוסף שבו אמר כי הוא מסכים לשחרר את התלמידות תמורת לוחמים בארגון שנעצרו בידי השלטונות הניגריים. בסרטון נראו התלמידות הנוצריות כשהן לבושות כמוסלמיות, כשלדברי שקאו הן התאסלמו.
אבו בכר שקאו נחשב לטרוריסט המסוכן ביותר באפריקה, וביוני 2013 הבטיחה ארצות הברית פרס של שבעה מיליון דולר למי שיביא מידע שיסייע באיתורו.
ב-7 במרץ 2015 נשבע אבו בכר שקאו אמונים למדינה האסלאמית. מאז מהווה ארגון בוקו חראם את "מחוז מערב אפריקה של המדינה האסלאמית". ב-3 באוגוסט 2016 פרסם עיתון "א-נבא" של המדינה האסלאמית שאבו מוסעב אל-ברנוואי מונה למנהיג מחוז מערב אפריקה במקום אבו בכר שקאו.
הרברט סקרף

עבודתו

אחד המאמרים הבולטים שלו הוא בתחום המשחקים השיתופיים שם מצא תנאי הכרחי ומספיק לקיום של ליבה של משחק שיתופי. תנאי דומה כבר הוצג על ידי לויד שפלי (משפט בונדרבה-שפלי).
בשנת 1973 קיבל את פרס פרדריק לנצ'סטר על מאמרו The Computation of Economic Equilibria ‏ שכתב ביחד עם טריה הנסן הפורץ דרך בשימוש באלגוריתמים לפתרון מערכות שיווי משקל כלליות על ידי שימוש במודל שיווי משקל ישומי. בשנת 1974 פרסם ביחד עם לויד שפלי מחקר בתחום מעגלי סחר עליונים.
על שמו נקראת הלמה של סקרף.

חייו האישים

סקרף פגש את מרגרט קליין כחודש לאחר סיום לימודיו באוניברסיטת טמפל בשנת 1951 ונשא אותה לאשה בשנת 1953. נולדו להם שלוש בנות. מרגרט סקרף היא פסיכולוגית בעלת שם שכתבה מספר ספרים רבי מכר על נושאים פסיכולוגיים.

פרסים

בשנת 1983 זכה במדליית ג'ון פון נוימן.
כלקופיריט

זיהוי

לעיתים קרובות טועים בין כלקופיריט לפיריט, אף על פי שהמבנה הקריסטלוגרפי של הפיריט הוא קובייתי ולא טטרגונלי כשל הכלקופיריט. בנוסף, הכלקופיריט מופיע בצורת גושים ולא גבישים, הוא פריך פחות, צבעו צהוב כהה יותר עם גוון ירקרק וברק שמנוני.
לעיתים קרובות מכונה הכלקופיריט "נחושת צהובה" בשל צבעו ותכולת הנחושת הגבוהה שבו. הכלקופיריט הוא אחד המינרלים המכונים "זהב השוטים" בשל הגוון הצהוב שלו.

כימיה

כמעט ואין מצבים בהם מוחלפת הנחושת בכלקופיריט טבעי במתכות אחרות שמקורם בסולפידים אחרים. אבץ מחליף במידה מוגבלת את הנחושת אף על פי שלכלקופיריט יש מבנה גביש כמו לספלריט
עם זאת, הכלקופיריט מזדהם לעיתים קרובות על ידי מגוון יסודות קורט אחרים כמו קובלט, ניקל, מנגן, ובדיל המחליפים את הנחושת והברזל, סלניום וארסן המחליפים את הגופרית, ויסודות הקורט כסף, זהב, פלטינה, עופרת, ונדיום, כרום פלדיום, אינדיום, אלומיניום ואנטימון.
קרוב לוודאי שיסודות אלו נוכחים במינרלים הצומחים בתוך גביש הכלקופיריט, למשל לוחיות של ארסנופיריט מייצגים ארסן, מוליבדניט המייצג מוליבדן וכוך הלאה.

תפוצה

כלקופיריט הוא אחד ממחצבי הנחושת החשובים ביותר. אומנם תכולת הנחושת בו נמוכה יחסית (כ-25%), אבל תפוצתו הנרחבת והכמויות הרבות של מינרל זה הופכים אותו למקור חשוב להפקת נחושת. מקור שם היסוד בלטינית "Cuprum" הוא קיצור של הביטוי "aes Cyprium" – "המתכת של קפריסין" רמז למקור הנחושת העיקרי בתקופת האימפריה הרומית, מחצבי הכלקופיריט שבהרי טרודוס בקפריסין.
עפרת כלקופיריט מופיעה במגוון סוגי עפרות. מגושים גדולים כמו בטימינס (Timmins) באונטריו לעורקים בלתי סדירים ופיזור בסלעי יסוד כדוגמת גרניט ודיוריט כמו מחצבי הנחושת של ברוקן היל (Broken Hill) באוסטרליה, ושל הרי האנדים.
Good Vibrations

יצירת השיר

וילסון סיפר בסרט ביוגרפי אודותיו ובהזדמנויות אחרות כי בעודו ילד סיפר לו אימו כי כלבים יכולים לקבל תחושה (רטט/ויברציה) מבני אדם, כך שכלב נובח על אנשים הפולטים "רטט רע" (היוצרים תחושה רעה). זה היה מקור השראתו של וילסון לויברציות שהן נושא השיר. חברו ללהקה, מייק לאב, השלים זאת ל"ויברציות טובות". השיר עוסק בבני אדם המסוגלים ליצור תחושות טובות. תחילה פנה וילסון לשני כותבי שירים, כדי שיכתבו מילים למנגינה שכתב. טוני אשר, אשר כתב את מילות שירי האלבום Pet Sounds, כתב גרסה אחת לשיר שלא נעשה בה שימוש, וכותב נוסף, ואן דייק פרקס, סירב להצעה. בסופו של דבר היה זה מייק לאב, חבר הלהקה שכתב את מילות השיר והשלימן באוגוסט 1966.

הקלטת השיר

השיר שהולחן בעת שהלהקה הקליטה את אלבומה Pet Sounds והוקלט על ידי וילסון במקטעים, באולפנים שונים, תוך שהוא מחפש אחר צליל ייחודי שהתאים לרעיונו. וילסון הקדיש חודשים להקלטת שיר זה. הגרסה הראשונה של השיר הוקלטה כקטע כלי ב-17 בפברואר 1966. לאחר 26 חזרות בהקלטה, הושלם מיקס ראשון במונו. למחרת הקליט וילסון גרסה קולית גסה לשיר, הוא הפסיק את הקלטת השיר ב-25 בפברואר כדי להקדיש זמנו לאלבום Pet Sounds. ב-24 במאי חודשה העבודה על השיר ונמשכה עד 18 ביוני, אז הופסקה עד 24 באוגוסט. קטעי הנגינה השונים נערכו יחדיו במעין "קולאז' מוזיקלי", אשר שימש אחר כך השראה לשירי הביטלס Strawberry Fields Forever ו-A Day in the Life.
הפקת השיר נמשכה על פני 17 מועדים בארבעה אולפני הקלטות שונים. ההקלטות בתהליך יצירת השיר מתפרסות על פני יותר מ-90 שעות הקלטה, בתקציב של עשרות אלפי דולר. לדברי וילסון, השימוש בכלי אלקטרו-טרמין לבדו עלה כ-15,000 דולר. וילסון היה הראשון שהשתמש באולפן ההקלטות ככלי ליצירת מוזיקה. הביץ' בויז, ועשרות נגנים מקצועיים, הקליטו שעות ארוכות של קטעים מוזיקליים, אשר לכאורה היו ללא קשר זה עם זה. לאחר מכן חוברו הקטעים יחדיו ליצירת שיר אחד באורך 3:39 דקות. לאחר הקלטת שיר זה, וילסון אימץ שיטת עבודה זו לשירים אחרים.
הביץ' בויז לא הפיצו מעולם גרסת סטריאו אמיתית של השיר, אולם קיימות הקלטות חובבים של השיר בגרסת סטריאו, המופצות באינטרנט.

ביקורת

הסינגל Good Vibrations זכה לביקורות חיוביות בירחוני המוזיקה NME ומלודי מייקר. בשנת 1966 הביץ' בויז היו מועמדים לפרס גראמי על הביצוע הקולי של להקה ובשנת 1994 השיר הוכנס להיכל התהילה של הגראמי. השיר מופיע ברשימות רבות של "100 ההקלטות הטובות בכל הזמנים" מתוך מצעדי הלהיטים. הירחון רולינג סטון דירג את השיר במקום השישי ברשימת השירים הטובים בכל הזמנים, גבוה יותר משירם של הביטלס Hey Jude שהגיע למקום השמיני באותה רשימה.
לא הכל התלהבו מן השיר. פיט טאונסנד, חבר להקת המי, צוטט כמי שאמר: "Good Vibrations היה כנראה שיר טוב, אבל מי יודע? אתה צריך להשמיע אותו כ-90 פעם מ******ת כדי לפחות להבין על מה הם שרים." הוא הביע חשש שהשיר יוביל להפקות-יתר של שירים באופן כללי.
פוליקליטוס

יצירתו

על אף כי כל עבודותיו נשמרו רק כהעתקים מאוחרים, תרומתו של פוליקליטוס ליצירתה של האמנות היוונית היא עצומה. עבודתו, לצד עבודתו של הפסל פידיאס גיבשה את נוסח הפיסול של האמנות הקלאסית. תרומה מרכזית אחת הייתה יצירתו של קאנון פיסולי, הנקרא גם "הקאנון של פוליקליטוס" (או "הקאנון הפוליקליטי") ובמסגרתו גובשו מעין כללים לתיאור הגוף ולפרופורציות בין חלקי הגוף השונים באופן המקביל לפילוסופיה של האסכולה הפיתגוראית. הגם שקאנון זה אינו נשמר, מקובל לטעון כי בפרופורציות של קאנון זה התקיים יחס של 1:7 בין מידת הראש לאורכו של בגוף השלם. 
קלאודיוס גלנוס, רופא יווני בן המאה ה-2 לספירה, כותב בחיבורו "De Placitis" על הקאנון של פוליקליטוס ומציג פסל אותו יצר פוליקליטוס כביטוי לקאנון זה. נהוג לתאר את הפסל "נושא הרומח" כפסל זה. "היופי מקורו בסימטריה (שיעור המידות)", כותב גלנוס, "בין חלקי הגוף, כגון אצבע לאצבע, כל האצבעות ליד, יד לאמת-היד, אמת-היד לזרוע, ולמעשה של כל אבר לכל אבר אחר ככתוב בקאנון של פוליקליטוס, והוא עשה פסל לפי כללי ספרו וקרא לו קאנון".
תרומה משמעותית נוספת הייתה גיבוש תנוחת ה"קונטרה פוסטו" (באיטלקית: contrapposto), לצד תיאור המשלב בין מתח לרפיון בתנוחת הגוף תנוחה זו איפשרה ליצור מערכת של צירי תנועה היוצרים חלקי הגוף השונים, המנוגדים זה לזה. כל איבר שרוי בתנועה אינדיבידואלית משלו וחיבורם בגוף השלם יצר תיאור הרמוני. עם זאת ניכר ביצירותיו כי הדמויות עוצבו עדיין "בארבע חזיתות" ואין בהן שבירה של הפרונטאליות ("חזיתיות") של הפסל, שבירה אשר תדרוש מן הצופה ראייה "סימולטאנית" (בו-זמנית) של כל צדדי הפסל. 
פסליו של פוליקליטוס היו עשויים ברונזה. בין העתקי פסליו אשר שרדו ידועים הפסלים "קושר הסרט", "האמזונה הפצועה", "נושא הרומח". מן הספרות ידועים פסל האלה הרה, העשוי זהב ושנהב ואשר הוצב במקדש בארגוס; פסל האל הרמס אשר הוצב בליסמיקיה (Lysimachia) והפסל "ילדים משחקים באבני ניחוש" (ידוע גם כ-"Astragalizontes"), אשר הוצב על ידי הקיסר הרומי טיטוס במגוריו.
רון פלאר

קריירה

פלאר החל לשחק בגיל שש בקבוצת אפולו 68' המשחקת בעיר הולדתו הנסברואק. ב-1996 הוא מצטרף לאקדמיית הנוער של א.ז. אלקמאר וב-2004 הוא מצטרף לקבוצה הבוגרת. בעונתו הראשונה הוא משחק רק בסוף העונה בעקבות הרחקות ופציעות של השחקנים הבכירים ולכן משחק רק 3 משחקי ליגה ושני משחקים בגביע אופ"א. גם בעונה השנייה המאמן לואי ואן חאל מעדיף את השחקנים הבכירים ופלאר משחק רק בשבעה משחקי ליגה. בדצמבר 2005 הוא חותם בקבוצת פיינורד על חוזה לשלוש עונות וחצי. בפיינורד, פלאר הופך מהר מאוד לשחקן הרכב ראשון ועד לתום אותה עונה משחק 16 משחקים. בתחילת עונת 2007/8 הוא נפצע בצורה חמורה ונדרש לניתוח ברצועה הצולבת שמשביתה אותו לכל העונה. הוא חוזר לאימוני טרום עונת 2008/9 אך נפצע באימונים ונזקק לניתוח נוסף הפעם ברצועה העקיפה התיכונה, גם פציעה זו משביתה אותו לעונה נוספת. לאחר שתי עונות בהן הושבת, פלאר חוזר ליכולתו הקודמת ואף כובש שער מ-60 מטר במשחק גביע בספטמבר 2009. 
פלאר חותם באוגוסט 2012 חתם באסטון וילה מהפרמייר ליג. בעונת 2012/13 הוא מונה לקפטן הקבוצה לאחר העדרותו של סטיליאן פטרוב בעקבות מחלת הסרטן בו לקה. בתום עונת 2014/15 הוצא לפלאר חוזה חדש באסטון וילה אולם הוא דחה אותו ואפשר לשחקן חופשי. ב-7 בדצמבר 2015 חתם בקבוצת נעוריו אלקמאר. 
הוא שיחק בנבחרות הצעירות של הולנד ואף היה שותף בזכיות נבחרת הולנד בכדורגל עד גיל 21 באליפות אירופה על גיל 21 - 2006 וב-2007. פלאר הרשים את מאמן הולנד מרקו ואן באסטן וזומן לנבחרת ב-2005. בעקבות שתי עונות ההשבתה בגלל פציעה הוא לא זומן לנבחרת אך שב לאחר מכן לסגל הולנד. הוא היה בסגל המורחב לפני מונדיאל 2010, אך לא היה חלק מ-23 השחקנים שהשתתפו במונדיאל. הוא זומן לטורניר יורו 2012 ולמונדיאל 2014 שם הצטיין בשורות נבחרת האוראנג' והיה בורג ראשי במרכז ההגנה והוליכם לחצי הגמר.
מוסקביץ'

מוֹסקביץ' (רוסית: Москвич) הוא כינויים של דגמי מכוניות נוסעים שיוצרו בברית המועצות והיו נפוצים בגוש המזרחי כולו. זה גם היה שמו של המפעל בשנים 1992-2006.

היסטוריה

ראשית המפעל בשנות ה-30 של המאה ה-20 כאשר במוסקבה הוקם מפעל להרכבת מכוניות פורד. בשנת 1933 המפעל הפך לסניף של מפעל גא"ז והחל לייצר מכוניות מתכנון מפעל זה. בסוף מלחמת העולם השנייה החרימו הסובייטים את כל קו הייצור של אופל קדט ממפעלי אופל ברוסלהיים, גרמניה. קו יצור זה הועבר בשלמותו למפעל שנקרא "מ.ז.מ.א" ("מוסקובסקי זאבוד מאלוליטרוביך אבטומובילי" - מפעל מוסקבאי למכוניות קטנות נפח). במפעל זה החלו לייצר בשנת 1947 את דגם "מוסקביץ' 400", שהיה למעשה האופל קדט הגרמנית. "מוסקביץ'" משמעו "מוסקבאי". מכונית זהה בשם זהה יוצרה גם בבולגריה.
שנות הזוהר של המפעל היו במחצית השנייה של שנות ה-50 ושנות ה-60. בתקופה זו המפעל התרכז בייצור מכוניות נוסעים שתוכננו בו עצמו. המכוניות זכו לפופולריות בברית המועצות. בשנת 1968 הוחלט על הקמת קווי ייצור חדשים תוך התבססות על טכנולוגיה שנרכשה מחברת רנו הצרפתית. יכולת הייצור של המפעל הוגדלה ל-200 אלף מכוניות בשנה. למרות פסי הייצור החדשים, המפעל המשיך בייצור המכוניות מדגם "מוסקביץ' 408" ומוסקביץ' 412 שתוכננו בתחילת שנות ה-60. המפעל שינה את שמו ל-AZLK ("אבטומובילני זאבוד לנינסקובו קומסומולה" - מפעל מכוניות על שם הקומסומול הלנינאי.
במחצית שנות ה-70 היה ברור שדגמי המכוניות שנמצאים בייצור אינם יכולים להתמודד עם הדגמים המודרניים יותר מתוצרת מפעל אווטוואז. הדגם שהיה בייצור עבר "מתיחת פנים" אך לא היה יכול להתמודד עם הדגמים המודרניים. לאור זאת נתח השוק של המכוניות מתוצרת המפעל היה בירידה מתמדת. החל משנת 1977 כבר לא היה ניתן היה למצוא לקוחות למכוניות מוסקביץ' במדינות אירופה המערבית. למרות הנחיתות הטכנית, קוויי הייצור המשיכו לפעול ובשנת 1986 נבנתה המכונית ה-4 מיליון מתוצרת המפעל. במקביל לכך, חלק משמעותי של תוצרת המפעל נותר בלתי מכור בחניונים בתוך גדרות המפעל עצמו. בסוף שנות ה-80 המפעל הצליח לתכנן ולהתחיל בייצור מכונית עם הנעה קדמית. איכות התוצרת הייתה נמוכה והיה קשה למצוא לקוחות אף בתחומי ברית המועצות.
לאחר התפרקות ברית המועצות החל ייצור מכוניות נוסעים תחת השם "OAO Moskvich". בשנת 2006 חברת "מוסקביץ'" הכריזה על הליך פירוק ופורקה. כל זכויות הייצור הועברו לרנו שהקימה בשטחי המפעל קו ייצור להרכבת מכוניות מתוצרתה.
מורן סמואל

ביוגרפיה

סמואל גדלה בכרמיאל שם שיחקה כדורסל בקבוצת נירוסופט כרמיאל בגילאי הנוער ובליגת העל בכדורסל נשים. בשירותה הצבאי הייתה ספורטאית מצטיינת ולאחריו שיחקה בנבחרת ישראל והשתתפה עם נירוסופט כרמיאל במשחקי גביע אירופה. בשנת 2006 סבלה מהתפרצות מום מולד בכלי דם בעמוד השדרה והפכה משותקת בפלג גופה התחתון. לאחר תקופת שיקום השלימה את לימודיה האקדמיים ופעלה עם התאחדות ספורט הנכים להקמתה מחדש של נבחרת נשים בכדורסל כיסאות גלגלים.
עם נבחרת הנשים בכדורסל כיסאות גלגלים העפילה ב-2011 לאליפות אירופה ובמקביל הצטרפה גם כשחקנית נבחרת הגברים בבית הלוחם בתל אביב, איתה שיחקה במשחקי גביע אירופה. במסגרת פעילותה בספורט הנכים החלה ב-2010 להתאמן בענף החתירה בסירת יחיד וייצגה את ישראל כחותרת באולימפיאדת הנכים לונדון (2012) בהם סיימה במקום החמישי.
בשנת 2013 יצגה את מדינת ישראל באליפות אירופה בכדורסל כיסאות גלגלים, כקפטן הנבחרת שסיימה במקום השביעי הכללי. בתחרות זו נבחרה לאחת מחמש השחקניות הטובות באירופה תחת הכותרת "All Star Team".
ייצגה את ישראל במשחקים הפאראלימפיים ריו דה ז'ניירו (2016).
ב-2019 נבחרה להשיא את משואת טקס יום העצמאות ה-71 למדינת ישראל בהר הרצל, לצד שחקן הכדורגל מנשה זלקה, לכבודם של הספורטאיות והספורטאים הישראלים.

חייה האישיים

סמואל בוגרת תואר ראשון בלימודי פיזיותרפיה ותואר שני בחינוך והתפתחות בגיל הרך, שניהם מאוניברסיטת חיפה. היא עובדת כפיזיותרפיסטית ילדים. סמואל היא לסבית וב-2012 נישאה בטקס אזרחי בניו יורק ללימור גולדברג, מנהלת פרויקטים בהתאחדות לספורט הנכים. לשתיים שני ילדים.
משנת 2012 שותפה לפרויקט אתנה של המועצה הציבורית לקידום ספורט הנשים בישראל במסגרתו היא מרצה בבתי ספר, אגודות ספורט, וקהלים שונים בישראל ומחוץ לה.
קורטס (פורטוגל)

קורטס (בפורטוגזית: Cortes מילולית "חצרות") היו אספות בממלכת פורטוגל של ימי הביניים, בהן ישבו נציגי כל המעמדות: האצולה, הכמורה והעם (שנציגיו נמנו על הבורגנות), במטרה לטפל בענייני ציבור מקומיים או כלליים ובכך היוו סוג של פרלמנט מוקדם.
את האספות שנועדו לטפל בנושאים כלליים כינסו ופיזרו מלכי פורטוגל כרצונם. כאשר היו מעורבים באספות נציגי כל שלושת המעמדות הן נקראו Cortes Gerais מילולית: החצרות הכלליות. כאשר היה צורך ללבן או לנהל משא ומתן על נקודה ספציפית נקראו רק נציגי המעמדות שנושא זה היה רלוונטי עבורם.
במקביל לקורטס היו המלכים מכנסים לפעמים לצורך התייעצות את בתי המשפט המלכותיים (Curia Regis), שכללו אצולה קרקעית, הן אצילים פיאודליים והן נציגי כנסייה מחזיקי רכוש (בישופים, אבות מנזר וראשי מסדרים צבאיים). 
נהלים אלו מקורם עוד בימי הממלכה הוויזיגותית טרום הכיבוש המוסלמי את חצי האי האיברי, אולם החל במאה ה-13, עם התעצמות הערים והתאגדותן, ניתן מקום במועצות גם לנציגי הערים. הקורטס הידוע הראשון בו היו שותפים נציגי הערים כונס ב-1254 בלייריה על ידי אפונסו השלישי.
בחיי השגרה לא כונס קורטס ובמקום זאת הסתמכו המלכים על מועצות מייעצות מצומצמות שכללו נכבדים המקורבים לחצר. קורטס כונס במקרים מיוחדים, למשל כאשר רצה המלך להטיל מיסים חדשים, למשל לצורך מימון מלחמה (זו הייתה הסיבה העיקרית לכינוס קורטס) או לשנות חוקים מהותיים, לבצע שינוי מהותי במדיניות החוץ או ליישב עניינים הקשורים בהורשת הכתר. הקורטס, משכבר כונס, היה יכול להגיש למלך עתירות, אם העתירות התקבלו הן הפכו לחוקים ותקנות מלכותיים ובכך היה לקורטס היבט של גוף מחוקק יחד עם זאת למלך הייתה זכות ווטו, כלומר לא היה חייב לקבל ולאשר את העתירה. רוב העתירות הוגשו על ידי הקורטס הכללי ונדרש אישור של שני מעמדות לפחות על מנת להעבירן. 
החל במאה ה-15 ירד כוחו של הקורטס והמלכים כינסו פחות ופחות מועצות.מנואל הראשון למשל, כינס במהלך 25 שנות מלכותו רק ארבע פעמים קורטס.
עם האיחוד האיברי של 1581 הקורטס צבר חשיבות חדשה והיה בעל תפקיד משמעותי בשיקום של 1640 אולם שוב דעך וקורטס אחרון נפגש ב-1698 לצורך הפורמלי של אשרור המלכתו של ז'ואאו הרביעי. לאחר מכן לא כונס קורטס במשך יותר ממאה שנים. מצב עניינים זה הגיע לסיומו עם המהפכה הליברלית של 1820, אשר בחוקה חדשה הקימה את הפרלמנט הפורטוגזי.
אלפרד דרייק

תולדות חייו

נולד כאלפרדו קפורו בברונקס, ניו יורק. הוריו היגרו לארצות הברית מרקו שליד ג'נובה. למד בברוקלין קולג' והחל לעבוד כשחקן וזמר עוד כסטודנט באופרטות של גילברט וסאליבן בהן המיקאדו, הפירטים מפנזאנס ועוד. בין יתר תפקידיו גילם את התפקידים הראשיים בהפקות המקוריות של מחזות הזמר "אוקלהומה!" (1943 עד 1948), "נשקיני קייט" (1948–1951) וכמחליפו של יול ברינר ב"המלך ואני" (1951–1954) על תפקידו כחאג' במחזמר "קיסמט" זכה בשנת 1954 בפרס טוני, על תפקידו ב"קין" (1961, לפי סיפור חייו של אדמונד קין) זכה במועמדות לפרס.
בנוסף, הופיע בתפקידי תיאטרון שייקספיריים בהם המלט (בתפקיד קלאודיוס, 1964, ריצ'רד ברטון גילם את המלט) ו"רוב מהומה על לא מאומה" בתפקיד בנדיקט לצד קתרין הפבורן.
דרייק הופיע גם במספר תוכניות טלוויזיה ובתפקיד זעיר בסרט משנה מקום משנה מזל (1983, בכיכובו של אדי מרפי) כנשיא הבורסה.
בשנת 1981 נבחר להיכל התהילה של התיאטרון האמריקאי.
אפונסו, נסיך פורטוגל

ביוגרפיה

אפונסו נולד ב-18 במאי 1475 בליסבון, לז'ואאו, נסיך פורטוגל וללאונור מוויזאו, בתם של פרננדו, דוכס ויזאו וביאטריש מפורטוגל, דוכסית ויזאו. סבו אפונסו החמישי, מלך פורטוגל התחתן באותה שנה עם אחייניתו חואנה, נסיכת פורטוגל, ולחם לצידה במלחמת הירושה הקסטיליאנית, נגד איזבלה הראשונה, מלכת קסטיליה ובעלה פרננדו מאראגון.
בשנת 1479 נחתם הסכם שלום בין הצדדים, ולפי ההסכם נאלץ אפונסו להתחתן עם איזבלה, נסיכת אסטוריאס, בתם של המלכים הקתוליים. בשנת 1490 נערך טקס הנישואין בין אפונסו, שהפך ליורש העצר הפורטוגזי בשנת 1481, בעת שהוכתר אביו כז'ואאו השני, מלך פורטוגל, ואיזבלה שהגיעה ב-19 בנובמבר אותה שנה לפורטוגל. הנישואים היו מוצלחים ואיזבלה התאהבה מאוד באפונסו, אולם ביולי 1491 נהרג אפונסו בתאונת רכיבה, בעת שרכב לעבר אביו שהזמינו לרחוץ עמו בנהר. לאחר מותו חזרה איזבלה לספרד, ובשנת 1497 היא התחתנה עם בן דודו מנואל הראשון, מלך פורטוגל, אולם מתה זמן קצר לאחר מכן בשנת 1498.
קנזס (להקה)

היסטוריה

קנזס התחילו כלהקת סופר גרופ, ועקב החדשנות המוזיקלית שלהם הם אט-אט תפסו תאוצה ובשנת 1974 התגלו על ידי צייד הכישרונות וולי גולד ואלבומם הראשון, הנקרא Kansas, על שם ההרכב, שוחרר. לאחר מכן הוחתמו על ידי טייקון המוזיקה דון קירשנר לחברת ההפקות שלו והחלו לשחרר אלבומים על בסיס שנתי ולקצור הצלחה לא מועטה בקרב הציבור שנדהם מהמוזיקה שלהם, שבאופן מפתיע שילבה כינור.
אם הצלחה נמדדת במכירות, אזי קנזס הצליחו באופן מסחרר. שלושה מאלבומיהם הגיעו לפלטינה משושה (6), אלבום הופעה שלהם הגיע לפלטינה וסינגל אחד לזהב, לאחר שנמכר במעל מיליון עותקים. קנזס גם שודרו ברדיו ללא הפסק. הסינגל Dust In The Wind (אבק ברוח), אחד משיריה הנודעים ביותר של הלהקה, שהה בטבלת ההשמעות כ-200 שבועות. הסינגל Carry On Wayward Son היה השני המושמע ביותר ברדיו בשנת 1995, ושנתיים לאחר מכן, ב-1997, היה המושמע ביותר.
קנזס פעילים משנת 1974 ועד היום, כבר מעל ל-40 שנה. עד היום הוציאה הלהקה 15 אלבומי אולפן (אריך-נגן), 5 אלבומים בגרסה מחודשת, 3 אלבומי הופעות ו-2 אלבומים באריזות מהודרות.
ביאנקה שומבורג

ביוגרפיה

שומבורג נולדה בנורדריין-וסטפאליה.
ב-1996 לקחה חלק בתוכנית כשרונות בינלאומית בשם "European Soundmix Show" שם היא גם זכתה, מה שהוביל אותה לחתימה על חוזה עם הרולד פאלטרמייר והוצאת הסינגל הראשון שלה "I Believe In Love".
ב-1997 זכתה בקדם האירוויזיון הגרמני עם השיר "Zeit" (זמן), באירוויזיון בדבלין הייתה במקום ה-18.
הופעתה באירוויזיון הובילה להוצאת אלבומה בשפה האנגלית בשם "It's My Time", לאחר מכן הוציאה בשנות התשעים עוד מספר סינגלים.
היא שימשה כמנטורית בתוכנית "Deutschland sucht den Superstar", אמריקן איידול הגרמנית.
ב-2008 החלה לעבוד עם להקת הקאנטרי "Nashfield".
פיליפ קירקורוב

קורות חיים

קירקורוב נולד בוורנה שבבולגריה, לאביו, הזמר הבולגרי-ארמני בדרוס קירקורוב, ולאמו ויקטוריה. מגיל חמש נסע עם הוריו להופעות של זמרים ורצה להיות זמר. 
ב-1984 החל ללמוד בבית ספר למוזיקה ע"ש גנסיני, וב-1988 סיים את התואר הראשון.
הופעתו הראשונה בטלוויזיה הייתה בנובמבר 1985 בתוכנית "הרחיבו את המעגל", בה שר את השיר "אליושה" בבולגרית. מאז התקדמה הקריירה שלו, והוא הוציא מספר אלבומי מוזיקה. סגנונו המוזיקלי הוא פופ רוסי עם השפעות טורקיות ומערביות. הוא שר במספר שפות, בהן רוסית, בולגרית, ספרדית ואנגלית.
קירקורוב ייצג את רוסיה בתחרות האירוויזיון 1995 עם השיר "Kolybelnaya dlya vulkana" וסיים במקום ה-17. בהמשך היה שותף לכתיבת השירים שייצגו את בלארוס באירוויזיון 2007: "Work Your Magic" שסיים במקום השישי, את אוקראינה באירוויזיון 2008: "Shady Lady" שסיים במקום השני ואת רוסיה באירוויזיון 2016: "You Are The Only One" שסיים במקום השלישי. כן כתב וביצע לאורך השנים גרסאות כיסוי לשירים שונים שבוצעו בתחרויות האירוויזיון, בהם גרסת כיסוי רוסית לשיר דיווה של דנה אינטרנשיונל הישראלית, שזכה באירוויזיון 1998 ולשיר
 "(I Would (Die for You" של להקת אנטיק אשר זכו במקום השלישי באירוויזיון 2001.
במקביל הפיק את הסרט המוזיקלי "שיקגו" ברוסיה. כן שיחק במספר סרטים, וזכה בפרס השחקן הטוב ביותר בפסטיבל הסרטים "קינוטאבר" ב-2002, על תפקידו בסרט המוזיקלי "ערבים במשק החקלאי הסמוך לדיקנקה". הופיע בהופעת קמע בסרטים "אהבה בעיר הגדולה", "אהבה בעיר הגדולה 2" ו"אהבה בעיר הגדולה 3".
קירקורוב נחשב לאחד הזמרים המוצלחים ביותר ברוסיה ודבק בו הכינוי "מלך הפופ הרוסי". הוא זכה מספר פעמים בתחרויות מוזיקה, "שיר השנה", פרס "תקליט הזהב" ועוד. זכה חמש פעמים בפרס "World Music" ו-8 פעמים בפרס "אובציה".
ב-1999 נרשם בספר השיאים של גינס על מספר הופעות שיא במסגרת מסע ההופעות "רק חודש אחד ורק בשבילכם". הוא נודע בהופעותיו הססגוניות, בהן הוא מופיע ברחבי העולם. הופיע מספר פעמים בישראל בשנות ה-90 וה-2000.
אשתו לשעבר הייתה הזמרת אלה פוגצ'ובה, שהופיעה לצדו לעיתים.
בשנת 2010 הואשם כי הכה את המפיקה מרינה יבלוקובה ונסע ביוזמתו להיבדק בבית חולים שיבא בתל השומר. בסוף התברר כי הוא דחף אותה קלות והיא החליטה לנצל את המקרה למטרת פרסום.
בטקס חלוקת הפרסים בתחרות "גרמופון הזהב" של שנת 2010 קיבל שני פרסים באותו טקס, וזאת בפעם הראשונה בהיסטוריה של התחרות. כמו כן נרשם בתור הזמר היחידי ברוסיה שקיבל פרס בתחרות זו מדי שנה במשך כל 17 השנים שהטקס קיים.
בסוף שנת 2011 הכריז במהלך מופע "גרמופון הזהב" כי נולדה לו בת. הבת נולדה בארצות הברית בעזרת אם פונדקאית שקירקורוב בחר ועל ידי תרומת ביצית. הבית שנקנה עבורו במיאמי עמד ריק כיוון שהפפראצי גילו אותו ולא נתנו מנוחה לאב הטרי והילדה. בגיל שלושה חודשים הועברה התינוקת למוסקבה, שם טיפלה בה דודתו של קירקורוב.
ב-29 ביוני 2012 נולד בנו השני, גם כן בארצות הברית על ידי אם פונדקאית.
באוקטובר 2011 השיק את המופע החדש שלו שנקרא "אחר" וזכה בטקס פרסי MUZ-TV בתור המופע המוצלח ביותר לשנת 2012, וכן באותו הטקס זכה בתור הזמר המוצלח ביותר של 10 השנים האחרונות וגם בתור הווידאו קליפ המוצלח של השנה. וכן המשיך בסיבוב הופעות עם המופע "אחר" בכל העולם.
9M133 קורנט

היסטוריה

הטיל מהווה איום משמעותי על כלי הרכב המשוריינים וטנקים מסוגים שונים, כולל טנקי המרכבה הישראליים וטנקים מודרניים אחרים. זאת, בעיקר בשל כושר החדירה הגבוה שלו והנזק הרב שהוא מחולל למטרה הנחדרת.
שימוש מבצעי ראשון בטיל נעשה במהלך הפלישה ב-2003 לעיראק. הטיל שימש קבוצות של כוחות מיוחדים עיראקים כדי לתקוף כלי רכב משוריינים אמריקאים. בשבוע הפתיחה של המלחמה הושבתו שני טנקי M1A2 אברמס ונגמ"ש לחימה אחד מסוג בראדלי.
שימוש מבצעי שני נעשה על ידי חזבאללה בעימות בינו ובין צה"ל בלבנון במלחמת לבנון השנייה בשנת 2006. במלחמה זו חדרו טילי קורנט מספר טנקי מרכבה וכן גרמו לאבידות בקרב לוחמים ששהו במבנים בדרום-לבנון. טיל זה נחשב היום לטיל המתקדם ביותר שהארגון מחזיק.
בדצמבר 2010 נורה לראשונה טיל קורנט באזור רצועת עזה לעבר טנק מרכבה של צה"ל וחדר את השריון שלו, אך לא גרם לנפגעים בנפש. כעבור ארבעה חודשים נורה טיל קורנט מעזה לעבר אוטובוס ילדים, בו היו ילד אחד ונהג. כתוצאה מכך נפצע הילד באורח קשה (ונפטר לאחר עשרה ימים מפצעיו) והנהג נפצע קל.
למרות רמתו הגבוהה של הטיל מבחינה טכנולוגית, ניתן ליירטו לפני שהוא יפגע במטרה. כך לדוגמה, ב-6 ביולי 2012, מערכת מעיל רוח הצליחה ליירט טיל קורנט E שנורה לעבר טנק מרכבה סימן 4מ בגבול רצועת עזה.
במבצע צוק איתן נעשה שימוש על ידי חמאס בטיל זה כנגד טנקי מרכבה וכנגד נגמ"ש מרכבה (נמ"ר), אך לא היו פגיעות בנפש. במהלך המבצע יירטה מערכת ההגנה האקטיבית "מעיל רוח" טילי קורנט שנורו על טנקי המרכבה סימן 4מ. טיל קורנט שנורה על נגמ"ש מרכבה שלא הותקן עליו "מעיל רוח" בזמן המבצע פגע בנגמ"ש אך לא חדר את השריון שלו.
בסוף ינואר 2015 ירה ארגון חזבאללה שישה טילי קורנט לעבר כלי רכב של כוח צה"ל בסמוך לע'ג'ר, כפר עלווי השוכן על הגבול שבין לבנון וישראל. במתקפה נהרגו קצין וחייל.
ב-12 בנובמבר 2018 ירה חמאס טיל קורנט על אוטובוס בעוטף עזה ופצע חייל קשה.
ב-5 במאי 2019 נהרג אזרח ישראלי בין היישוב יד מרדכי לעיר שדרות מפגיעת טיל קורנט ששיגר החמאס אל רכבו.
ב-1 בספטמבר 2019 ירה חזבאללה ארבעה טילי קורנט על כלי רכב צה"לי. לא היו נפגעים.